Stort prisfald på Audi Q6 e-tron

Audi har justeret kursen på sin elektriske SUV Audi Q6 e-tron – og det er gode nyheder for danske bilkøbere. Prisen er sat markant ned, og samtidig får man nu langt mere udstyr som standard end tidligere. Reelt er besparelsen altså større, end den umiddelbart ser ud på prisskiltet.

Hvor Audi tidligere tilbød Q6 e-tron i flere udstyrsniveauer, er modelprogrammet nu skåret helt ind til benet. Fremover findes bilen kun i én udgave: S Line Plus. Det gør valget nemmere – og billigere.

Startprisen er sænket med 35.000 kroner på tværs af alle varianter. Det betyder, at Audi Q6 e-tron nu starter ved 519.990 kroner med det mindre batteri. Vælger man det store batteri på 94,9 kWh, begynder priserne ved 559.990 kroner, mens firehjulstræk kræver 644.990 kroner.

Prisfaldet er større, end det ser ud

Selve prisnedsættelsen fortæller dog kun halvdelen af historien. S Line Plus indeholder nemlig udstyr, som tidligere krævede dyre tilvalg. Sammenlignet med den gamle basismodel Progress er der nu væsentligt mere inkluderet i standardpakken.

Det gælder blandt andet S Line eksteriør og interiør, Matrix LED-forlygter samt Adaptiv Kørselsassistent Plus. Sidstnævnte dækker både vejbaneassistent, adaptiv fartpilot og automatisk tilpasning af hastigheden efter vejskilte. Udstyr, der tidligere hurtigt kunne løbe op i mange tusinde kroner.

Der er dog også sparet ét sted. Den populære vinterpakke – med varme i rat, bagsæder og fjernstyret klimaanlæg – er ikke længere standard. I stedet koster den 10.000 kroner ekstra. For mange danske bilkøbere vil det dog stadig være et relativt beskedent tillæg i forhold til den samlede prisnedsættelse.

Vores første indtryk fra præsentationen af Audi Q6 e-tron.

Samme strategi som A6 e-tron

Audi har allerede testet modellen med succes. Søstermodellen Audi A6 e-tron, der deler platform og teknik med Q6 e-tron, fik en tilsvarende oprydning og prisjustering i 2025. Også her kan man i dag kun vælge S Line Plus – uanset om man vil have hatchback eller stationcar.

Med den nye prissætning virker Audi mere offensiv end længe i kampen om de danske elbilkøbere. Q6 e-tron er stadig en premium-elbil – men nu med en pris og et udstyrsniveau, der rammer langt bredere end før.

Her er de nye priser:

Audi Q6 | e-tron | e-tron Performance | e-tron Quattro
Rækkevidde (WLTP) | 530 km | 589 km | 573 km
Batteri (netto) | 75,8 kWh | 94,9 kWh | 94,9 kWh
Motor | 252 hk | 306 hk | 428 hk
Ladeeffekt (AC/DC) | 11 kW / 225 kW | 11 kW / 260 kW | 11 kW / 270 kW
Pris | 519.990 kr. | 559.990 kr. | 644.990 kr.

Priserne er hentet 12. januar 2025.

Stort prisfald på Audi Q6 e-tron