Audi klar med billig(ere) udgave af Q6 e-tron

Audi Q6 e-tron, der er baseret på den nye Premium Platform Electric (PPE) med 800 volts teknologi, kan nu også fås med et mindre batteri. Der er barberet godt af prisen, men man må leve med en rækkevidde, der er 100 WLTP-kilometer kortere end på udgaven med det store batteri.

Når det er sagt, kan den nye variant af den store SUV trods alt køre omkring 531 kilometer mellem opladningerne – og den har fortsat lynhurtig opladning på op til 225 kW DC.

Den nye variant hedder slet og ret Audi Q6 e-tron. Ud over batteriet, er også motoren blevet nedgraderet en smule. Den kan levere det, der svarer til 292 hestekræfter, sammenlignet med Performance-udgavens 326 heste.

Udstyr …

Ligesom Q6 Performance og Q6 quattro fås den nye variant i tre udstyrsniveauer; Progress, Progress plus og Ultra. Her er en oversigt over pakkernes indhold:

Progress, der er indstigningsversionen, inkluderer bl.a. MMI experience plus (inkl. navigation), assistentsystemer som bl.a. adaptiv fartpilot, vejskiltegenkendelse, vognbaneskift- og udstigningsadvarsel, vejkrydsassistent, parkeringsassistent plus etc., omgivelseskameraer, 3-zoners komfortklimaanlæg, sædevarme for og bag, ratvarme, interiørelementer i kunstlæder, komfortnøgle (nøglefri adgang), digital nøgle (understøtter både iOS og Android), sidespejle med elektrisk indstilling, varme, indklapning samt projiceringslys, LED-forlygter plus og LED-baglygter pro med dynamisk blinklys, el-bagklap, el-ladeklapper, 2. AC-ladetilslutning, varmepumpe m.m.

Progress plus udstyrsversionen indeholder udover Progress versionen bl.a. forsæder med elektrisk indstilling og memory-funktion for førersæde og sidespejle, Matrix LED-forlygter med digitale lyssignaturer, MMI-passagerdisplay, S-sportsundervogn (-25 mm), e-tron sportslyd m.m.

Ultra. Hvis man vil have de nye digitale OLED-baglygter, skal man vælge Ultra udstyrsversionen, hvor man bl.a. får adaptiv luftundervogn, S line både udvendig og indvendig, 20” fælge m.m.

Bemærk at priserne i skemaet herunder er med den højere 2025-afgift indregnet. Hvis en bil leveres i 2024, vil den selvfølgelig stadig blive afregnet med 2024-afgift.

Tekniske data | Q6 e-tron | Q6 e-tron performance | Q6 e-tron quattro
Træk | RWD | RWD | 4WD
Maksimal ydelse | 215 kW / 292 hk | 240 kW / 326 hk | 285 kW / 388 hk
0-100 km/t | 7,0 sek. | 6,6 sek. | 5,9 sek.
Batterikapacitet (netto/brutto) | 75,8/83 kWh | 94,9/100 kWh | 94,9/100 kWh
Rækkevidde | 531 km | 640 km | 623 km
Energiforbrug | 16,3 kWh/100 km | 16,5 kWh/100 km | 17,2 kWh/100 km
Ladeevne AC/DC | 11/225 kW | 11/260 kW | 11/270 kW
Opladningstid op til (10-80 %) | 21 min. | 22 min. | 21 min.
Tilladt anhængervægt | 2.000 kg | 2.000 kg | 2.400 kg
Pris | 549.990 kr. | 600.390 kr. | 670.390 kr.

Priserne er hentet den 24. september 2024.

Se videoen med vores første indtryk af Audi Q6 e-tron.

Audi klar med billig(ere) udgave af Q6 e-tron